**ΜΑΘΗΜΑ 7ο**

**ΚΛΑΣΙΚΗ ΕΠΟΧΗ (480- 323 π.Χ,)**

**Κλασική εποχή** ονομάζεται η περίοδος από το τέλος των Περσικών πολέμων μέχρι τον θάνατο του Μ. Αλεξάνδρου.

**Χαρακτηριστικά:** α. εποχή της **υπεροχής** των Ελλήνων, που συνετέλεσαν στο μεγαλειώδες αποτέλεσμα των Περσικών πολέμων, και των **επιτευγμάτων** τους.

 β. διακρίνουμε την πνευματική επιβολή και τη διαχρονική επιβίωσή αυτών των αντιλήψεων και ιδεών, αφού τα βλέπουμε να υπάρχουν στα έργα μεταγενέστερων εποχών.

**Γιατί ήταν καθοριστικό το αποτέλεσμα των Περσικών πολέμων στη διαμόρφωση της ιστορικής πορείας των Ελλήνων;**

Α. γιατί διακρίνουμε την **αυτοπεποίθηση** και την αίσθηση αυτάρκειας και υπεροχής απέναντι στους «βαρβάρους», δηλαδή τους ξένους.

Β. γιατί διακρίνουμε την ψυχική ευφορία του νικητή που θέλει να αποκαταστήσει την καταστροφή και να δημιουργήσει νέες συνθήκες στην πολιτική, στον πολιτισμό, στις τέχνες και τα γράμματα.

**Πώς εξελίχθηκαν οι πιο σημαντικές πόλεις –κράτη μετά τους Περσικούς πολέμους;**

Η Αθήνα για τα επόμενα πενήντα χρόνια εξελίχθηκε σε ηγεμονική δύναμη μεταξύ των ελληνικών πόλεων-κρατών. Τα συμφέροντα των δύο πιο μεγάλων πόλεων, της Αθήνας και της Σπάρτης ήταν αντίθετα και συγκρουόμενα οπότε χωρίστηκε ο ελληνικός κόσμος σε δύο μεγάλους συνασπισμούς. Μοιραία η αντιπαράθεση αυτή οδήγησε σε έναν μεγάλο εμφύλιο πόλεμο, τον Πελοποννησιακό πόλεμο που κράτησε τριάντα χρόνια. Στην πραγματικότητα διακυβευόταν η ηγεμονία των ελληνικών πόλεων κρατών.

**Ποιος ήταν ο ρόλος των Περσών σε αυτήν τη διαμάχη μεταξύ των ελληνικών πόλεων;**

Οι Πέρσες βρήκαν ευκαιρία να υποδαυλίσουν την αντιπαράθεση αυτή και μάλιστα έδωσαν χρήματα για να εξοπλιστούν με στόλο οι Σπαρτιάτες. Ενώ στους Περσικούς πολέμους ο ελληνικός κόσμος ήταν ενωμένος, μετά τον θρίαμβο αυτό και με τη βοήθεια των Περσών οι Έλληνες γίνονται αντίπαλοι διεκδικώντας την ηγεμονία. Οι Πέρσες από αυτό το εγχείρημα βγαίνουν κερδισμένοι γιατί κρατούν τις ελληνικές πόλεις σε αντιπαλότητα και φυσικά αποδυναμώνονται μετά από τις πολεμικές συγκρούσεις μεταξύ τους.

**Τι γνωρίζετε για τη Δηλιακή συμμαχία;**

Η Αθήνα μετά τους περσικούς πολέμους αναδείχθηκε μια ισχυρή πόλη-κράτος. Ηγήθηκε μιας μεγάλης συμμαχίας (478/7 π.Χ), στην οποία συμμετείχαν πολλές πόλεις-κράτη του ελληνικού κόσμου που είχε έδρα την ιερή Δήλο. Στόχος της συμμαχίας ήταν να είναι έτοιμη να αντιμετωπίσει μία μελλοντική περσική απειλή, επομένως στα σχέδιά της να συγκροτηθεί ένας κοινός στρατός και στόλος Όροι τους οποίους έπρεπε να ακολουθούν όλες ο πόλεις-μέλη της συμμαχίας α. έδρα της συμμαχίας είναι το ιερό νησί της Δήλου β. να προσφέρει κάθε πόλη-κράτος ανάλογα με τις δυνατότητές της οικονομικές και πληθυσμιακές στρατό ή στόλο ή να δίενι ένα ποσό χρημάτων. Κάθε χρόνο οι αντιπρόσωποι των πόλεων-κρατών συγκεντρώνονταν στη Δήλο όπου ήταν και το συμμαχικό ταμείο.

Αργότερα με κοινή συμφωνία το ταμείο μεταφέρθηκε στην Αθήνα και γι’ αυτό η Δηλιακή συμμαχία ονομάζεται και Αθηναϊκή. Φυλασσόταν στον Παρθενώνα. Οι Αθηναίοι χρησιμοποίησαν τη συμμαχία ως μέσο επιβολής της κυριαρχίας τους σε άλλες πόλεις κράτη και ενώ αρχικά υπήρχε ισότητα μεταξύ των πόλεων κρατών, σταδιακά αυτό άλλαξε και τα μέλη μετατράπηκαν σε υποτελή της Αθήνας. Ακόμη και το ταμείο χρησιμοποιήθηκε για άλλους σκοπούς.

**Πώς αντέδρασαν οι πόλεις-κράτη και η Σπάρτη απέναντι στην Αθήνα που χειρίστηκε την Αθηναϊκή συμμαχία προς όφελός της;**

Κάποιες πόλεις που ανήκαν στη συμμαχία επεχείρησαν να αποχωρήσουν από τη συμμαχία η Αθήνα όμως δεν το επέτρεψε γιατί θα έχανε τα εισοδήματα, το κύρος και τη δύναμή της και επίσης σιγά-σιγά και άλλες πόλεις μέλη θα ακολουθούσαν. Η Αθήνα αντέδρασε με τη βία, στέλνοντας στρατό να τις πολιορκήσει και να τις επαναφέρει δια της βίας στη συμμαχία.

Πόλεις που δεν ανήκαν στην Αθηναϊκή συμμαχία μπορεί να έβλεπαν με καχυποψία τη στάση της Αθήνας δεν εκδήλωσαν καμία αντίθεση ως προς αυτό.

Η Σπάρτη ήταν επιφυλακτική και με πλάγιο τρόπο προσπαθούσαν να εξασθενίσουν τη δύναμη τη Αθήνας. Άλλωστε και αυτοί ηγούντο μια συμμαχίας των πόλεων-κρατών της Πελοποννήσου (Πελοποννησιακή συμμαχία) και προσπαθούσαν να είναι ισοδύναμοι της Αθήνας.

Ας δούμε τα **ιστορικά γεγονότα**, πώς εξελίσσονται μέχρι τον Πελοποννησιακό πόλεμο:

Στην Αθήνα αρχηγός της αριστοκρατικής παράταξης είναι ο **Κίμων**, αρχιστράτηγος της Αθηναϊκής συμμαχίας. Επιχειρούν αν βοηθήσουν τις ελληνικές πόλεις κράτη στα μικρασιατικά παράλια εναντίον των Περσών.

**467 π.Χ** νικά τους Πέρσες στον Ευρυμέδοντα ποταμό (Μ. Ασία)

Ακολουθεί φιλολακωνική πολιτική γι’ αυτό και σπεύδει να τους βοηθήσει όταν ξεσπά ο **Γ΄ Μεσσηνιακός πόλεμος (464-455 π.Χ)- εξέγερση των ειλώτων**

Οι Σπαρτιάτες αποπέμπουν το αθηναϊκό στράτευμα και ο Κίμων κατηγορείται από τους δημοκρατικούς (αρχηγός ήταν ο **Εφιάλτης**) και εξορίζεται για δέκα χρόνια (εξοστρακισμός). Μετά τη δολοφονία του Εφιάλτη αναδεικνύεται αρχηγός ο **Περικλής**.

**Τι γνωρίζετε για τον εξοστρακισμό**;

Οι Αθηναίοι δεν ξέχασαν ποτέ την τυραννίδα των Πεισιστρατιδών (του Πεισιστράτου δηλαδή και των γιών του που τον διαδέχθηκαν). Για να αποφύγουν νέες περιπέτειες στο μέλλον ψήφισαν έναν νόμο, σύμφωνα με τον οποίο καλούντο οι Αθηναίοι πολίτες να γράψουν σε ένα όστρακο (θραύσμα από αγγείο) το όνομα μιας προσωπικότητας που ασχολείτο με την πολιτική εφόσον πίστευαν ότι από την δύναμη και τη φιλοδημία, που απέκτησε, θα μπορούσε να γίνει τύραννος. Πολλοί σπουδαίοι πολιτικοί εξοστρακίστηκαν, δηλαδή εξορίστηκαν για δέκα χρόνια μακριά από την Αθήνα, παρ’ όλο που προσέφεραν πολλά στην πατρίδα τους. Ο Θεμιστοκλής (νικητής της ναυμαχίας της Σαλαμίνας) πριν από αυτόν ο Αριστείδης ο δίκαιος, ο Κίμων, γιός του Μιλτιάδη, νικητή του Μαραθώνα και άλλοι.

Ο Κίμων (αριστοκρατικός) όταν επέστρεψε από την εξορία (εξοστρακίστηκε το 461 γιατί υποστήριξε την αποστολή στρατού για να βοηθήσει τους Σπαρτιάτες στον Γ΄ Μεσσηνιακό πόλεμο) δραστηριοποιήθηκε πολιτικά. Υπέγραψε πενταετή ανακωχή με την Σπάρτη και ξεκίνησε πόλεμο εναντίον των Περσών στην Κύπρο. Στην πολιορκία του Κιτίου έναν χρόνο μετά πέθανε, άγνωστο για ποιον λόγο. Ο Πλούταρχος αναφέρει τα εκδοχές, τραυματίστηκε ή πέθανε από την πείνα. Ο ύπαρχός του ο Αναξικράτης κράτησε μυστικό τον θάνατό του και επί τριάντα ημέρες σχεδόν συνεχίστηκε η πολιορκία και τερματίστηκε ο πόλεμος με νίκη του ελληνικού στρατού. Τότε και έγινε γνωστός ο θάνατός του και μεταφέρθηκε η σποδός του στην Αθήνα. Γι’ αυτό και έμεινε στην ιστορία η φράση «και νεκρός ενίκα». Αντικαταστάτης του Κίμωνα ήρθε από την Αθήνα ο Καλλίας, ο οποίος και μετέβη στα Σούσα για να κλείσει ειρήνη με τους Πέρσες. Για τον λόγο αυτό η **συνθήκη** ονομάζεται **Κιμώνειος** προς τιμήν του Κίμωνα αλλά και **Καλλίειος (449 π.Χ.)**.

ΟΡΟΙ: 1. αυτονομία στις [ιωνικές](https://el.wikipedia.org/wiki/%CE%99%CF%89%CE%BD%CE%AF%CE%B1) πόλεις στην [Μικρά Ασία](https://el.wikipedia.org/wiki/%CE%9C%CE%B9%CE%BA%CF%81%CE%AC_%CE%91%CF%83%CE%AF%CE%B1),

 2. απαγόρευσε την ίδρυση περσικών [σατραπειών](https://el.wikipedia.org/wiki/%CE%A3%CE%B1%CF%84%CF%81%CE%AC%CF%80%CE%B7%CF%82) στις ακτές του [Αιγαίου](https://el.wikipedia.org/wiki/%CE%91%CE%B9%CE%B3%CE%B1%CE%AF%CE%BF_%CE%A0%CE%AD%CE%BB%CE%B1%CE%B3%CE%BF%CF%82),

 3. απαγόρευσε στα περσικά πλοία να έρχονται στο Αιγαίο

 4. η Αθήνα δεν θα παρεμβαίνει σε περσικές κτήσεις στη Μικρά Ασία,

 την [Κύπρο](https://el.wikipedia.org/wiki/%CE%9A%CF%8D%CF%80%CF%81%CE%BF%CF%82), τη [Λιβύη](https://el.wikipedia.org/wiki/%CE%9B%CE%B9%CE%B2%CF%8D%CE%B7) και την [Αίγυπτο](https://el.wikipedia.org/wiki/%CE%91%CE%AF%CE%B3%CF%85%CF%80%CF%84%CE%BF%CF%82).

**Χρυσούς αιών του Περικλέους :** το χρονικό διάστημα κατά το οποίο ο Περικλής αναδείχθηκε σημαντικός πολιτικός στην Αθήνα. Αναδείχθηκε μετά τη δολοφονία του Εφιάλτη και τον θάνατο του Κίμωνα επικεφαλής των δημοκρατικών. Κατά τη διακυβέρνησή του **ενισχύθηκε το δημοκρατικό πολίτευμα**:

1. Χρηματική αποζημίωση (μισθός) στους κληρωτούς άρχοντες, βουλευτές και λαϊκούς δικαστές.
2. Οικονομική ενίσχυση των χαμηλών κοινωνικών στρωμάτων, ώστε να συμμετέχουν στα κοινά.
3. Οι ζευγίτες απέκτησαν πολιτικά δικαιώματα
4. Θεωρικά: οι άποροι Αθηναίοι πολίτες μπορούν να παρακολουθούν δωρεάν τις θεατρικές παραστάσεις, χώρος κοινωνικής και παιδευτικής σημασίας/
5. Επέκτεινε την εμπορική επιρροή της Αθήνας στους Θουρίους, αποικία που ίδρυσαν οι Αθηναίοι στην Κάτω Ιταλία.

**Ποια είναι τα έσοδα του Αθηναϊκού κράτους;**

1. Έσοδα από την εκμετάλλευση των μεταλλείων του Λαυρίου (εκμίσθωση των μεταλλείων σε ιδιώτες)
2. Φορολογία των συμμάχων (Αθηναϊκή συμμαχία)
3. Έκτακτες εισφορές
4. Φορολογία των μετοίκων (μετοίκιο). Στην Αθήνα έχουν εγκατασταθεί από διάφορες περιοχές της Ελλάδας. Αυτοί ονομάζονται μέτοικοι. Δεν έχουν πολιτικά δικαιώματα, γιατί δεν είναι ΑθηναΊοι πολίτες και πληρώνουν το μετοίκιο, φόρο 12 δρχ για τους άνδρες και 6 δρχ για τις γυναίκες εφόσον είχαν εισοδήματα.

**Τι γνωρίζετε για τις λειτουργίες;**

Μέχρι στιγμής είδαμε τις τακτικές εισφορές, τα τακτικά έσοδα της Αθήνας από τους φόρους. Υπάρχουν όμως και οι έκτακτες εισφορές τις οποίες αναλάμβαναν οι πλούσιοι Αθηναίοι και ονομάζονταν λειτουργίες, είναι υποχρεωτικές & τιμητικές και αφορούν δαπάνες στρατιωτικών και θρησκευτικών εκδηλώσεων. Αυτές είναι:

Χορηγία: ο χορηγός είναι υποχρεωμένος να δώσει χρήματα για τη διδασκαλία ενός θεατρικού έργου.

Τριηραρχία: ο τριήραρχος είχε την υποχρέωση να συντηρεί και να εξοπλίζει μια τριήρη.

Αρχιθεωρία: ο θεωρός καταβάλλει τα έξοδα της επίσημης αποστολής σε πανελλήνιες γιορτές

Εστίαση: είναι τα έξοδα του δείπνου μια φυλής σε θρησκευτικές γιορτές

Γυμνασιαρχία: έξοδα για την τέλεση αγώνων λαμπαδηδρομίας στα Παναθήναια.

**Πελοποννησιακός πόλεμος 431-404 π.Χ** οι συγκρούσεις μεταξύ Αθήνας και Σπάρτης και των συμμάχων τους στην ουσία ενεπλάκησαν σχεδόν όλες οι ελληνικές πόλεις-κράτη. **Σε ποιους παράγοντες οφείλεται η αντιπαράθεση αυτή Αθήνας-Σπάρτης που οδήγησε στον Πελοποννησιακό πόλεμο;**

1. Οι δύο μεγάλες συμμαχίες, η Αθηναϊκή και η Πελοποννησιακή συμμαχία βρίσκονταν σε αντιπαράθεση και ανταγωνισμό
2. Η φυλετική διαφορά Αθηναίοι (Ίωνες) και Σπαρτιάτες (Δωριείς)
3. Η πολιτειακή συγκρότηση των δύο δυνάμεων, της δημοκρατικής Αθήνας έναντι της ολιγαρχικής Σπάρτης
4. Οι ηγεμονικές τάσεις της Αθήνας

**Ποια ήταν τα αποτελέσματα του Πελοποννησιακού πολέμου;**

1. Ήταν εξοντωτικός για όλες τις ελληνικές πόλεις
2. Εκτός από τις υλικές καταστροφές και την εξαχρείωση των ανθρώπων δημιουργήθηκαν προϋποθέσεις ανάμειξης των Περσών στα εσωτερικά των ελληνικών πόλεων-κρατών

Ακολούθησε η ηγεμονία της Σπάρτης μετά την πτώση της Αθήνας (μετά την καταστροφή στους Αιγός ποταμούς των Αθηναίων (404 π.Χ).

**Τον 4ο αιώνα διαπιστώνεται η κρίση της πόλης-κράτους. Πού οφείλεται αυτή;**

* [εσωτερικός παράγων] Είδαμε ότι οι πόλεις-κράτη αντιμετώπισαν προβλήματα οικονομικά αλλά και κοινωνικά, που μέρος τους ήταν αποτέλεσμα του Πελοποννησιακού πολέμου, αφού όλες οι πόλεις με τον έναν ή τον άλλο τρόπο είχαν αναμιχθεί ή με το μέρος της Αθήνας ή με το μέρος της Σπάρτης.
* [εξωτερικός παράγων] Ο ανταγωνισμός μεταξύ των πόλεων-κρατών έγινε ακόμη μεγαλύτερος εξαιτίας των παρεμβάσεων των Περσών. Οι Πέρσες με χρήματα επιχειρούσαν τη διάσπαση των ελληνικών δυνάμεων.

**Βοιωτικός ή Κορινθιακός πόλεμος:** Δημιουργήθηκε ένας συνασπισμός πόλεων-κρατών (Αθήνα, Κόρινθος, Θήβα, Άργος) εναντίον της σπαρτιατικής ηγεμονίας που οδήγησαν σε σύγκρουση με τη Σπάρτη που κράτησε περίπου μια δεκαετία.

Οι Πέρσες με τον τρόπο τους παρενέβησαν στα ελληνικά πράγματα και επέβαλαν την **Ανταλκίδειο ειρήνη ή Βασίλειο ειρήνη**

ΟΡΟΙ 1. Οι Πέρσες τερματίζουν τον πόλεμο

2.Οι ελληνικές πόλεις των μικρασιατικών παραλίων και η Κύπρος παραδίδεται στον Μεγάλο Βασιλιά (ενν. των Περσών)

1. Όλες οι πόλεις-κράτη είναι αυτόνομες, αλλά υποτελίς στο Πέρση βασιλιά
2. Ιμβρος, Λήμνος, Σκύρος παραμένουν στους Αθηναίους

**Ηγεμονία των Θηβαίων**

 Η Θήβα ισχυροποιήθηκε και σε ανοιχτή σύγκρουση με τη Σπάρτη ανέλαβε με τη σειρά της την ηγεμονία των ελληνικών πόλεων-κρατών που δεν κράτησε όμως πολύ. Δύο μεγάλες μάχες είναι σημαντικές που σηματοδότησαν την αρχή και το τέλος αυτής της ηγεμονίας: 371 π.Χ μάχη των Λεύκτρων (Πελοπίδας και Επαμεινώνδας οι μεγάλοι Θηβαίοι στρατηγοί)

 362 π.Χ. η μάχη της Μαντινείας

**Πανελλήνια Ιδέα**

* Οι πολεμικές συγκρούσεις και οι ανταγωνισμοί μεταξύ των ελληνικών πόλεων κρατών
* Η αδυναμία εξεύρεσης μιας κοινής γραμμής συνεννόησης μεταξύ των ελλήνων

Απετέλεσαν τους παράγοντες ώστε πνευματικοί άνθρωποι και οραματιστές από διάφορες ελληνικές πόλεις κράτη να εκφράσουν την αντίληψη μιας πανελλήνιας ιδέας, ενοποίησης των Ελλήνων. Η πανελλήνια ιδέα διατυπώθηκε για πρώτη φορά από τον Γοργία (σοφιστής) σε λόγο του στην αρχαία Ολυμπία. Κύριος εκφραστής όμως είναι ο ρήτορας Ισοκράτης που στο Πανηγυρικό του λόγο εκφράζει την αντίληψη αυτή. Τι περιλαμβάνει η Πανελλήνια Ιδέα:

1. Να ενωθούν οι Έλληνες στον κοινό αγώνα εναντίον των Περσών και η Αθήνα να αναλάβει την ηγεμονία
2. Επειδή αργότερα διαπίστωσε ότι η Αθήνα δεν μπορούσε να αναλάβει αυτόν τον ρόλο, ανέφερε ότι ένας ισχυρός μονάρχης θα μπορούσε να ενώσει όλους τους Έλληνες.

**Ποιοι θα μπορούσαν να είναι οι μονάρχες;** Α. Ο Ευαγόρας, βασιλιάς της Σαλαμίνας της Κύπρου β. Ιάσων, ο τύραννος των Φερρών της Μαγνησίας γ. ο Διονύσιος ο Α΄, τύραννος των Συρακουσών δ. ο Φίλιππος ο Β΄της Μακεδονίας

Αντίπαλος στις πολιτικές του πεποιθήσεις ήταν ο Δημοσθένης, ρήτορας που με τους πολιτικούς του λόγους διέγειρε τους Αθηναίους εναντίον του Φιλίππου.